דאנה איבגי

ביוגרפיה

דאנה איבגי נולדה, גדלה והתחנכה בתל אביב, בתם של השחקנית עירית שלג והשחקן משה איבגי. בגיל צעיר אובחנה כדיסלקטית. בנעוריה למדה בבית הספר הדמוקרטי הפתוח ביפו. נולדה בשם ״דאנה איבגי״ אבל אחרי אי הבנות והצקות בבית הספר ויתרה על הא׳ בשמה אך כשגדלה החזירה אותה חזרה.
איבגי נשואה לאמן הפלסטי איתמר שמשוני. בדצמבר 2013 נולד בנם הבכור.
חברה לשעבר ב"אנסמבל ציפורלה".

קריירה קולנועית

בשנת 1992, כשהייתה בת עשר, שיחקה לצד אביה בסרט "מלאכים ברוח". שנה לאחר מכן השתתפה בסרטו של ערן ריקליס, "זהר", המתאר את חייו של הזמר זוהר ארגוב. בשנת 1999, בגיל 17, שיחקה לראשונה בתפקיד ראשי. היה זה בסרטו של אלון זינגמן, "כאב השיניים של הרצל". באותה שנה שיחקה גם בסרט הקולנוע, "זמן אוויר", שוב לצד אביה. בשנת 2001 שיחקה בסרטם של תמר מרום ורם נהרי, "כוכב זורח מעל הלב", לצד השחקנים אילנה ברקוביץ' ואסי כהן. בשנת 2002 שיחקה לצד זאב רווח ואיתי תורג'מן בסרטו של אורי ענבר, "בית"ר פרובנס". באותה שנה שיחקה גם בסרטו של ניר ברגמן, "כנפיים שבורות", לצדם של מאיה מרון ואורלי זילברשץ-בנאי. על משחקה בשני הסרטים הייתה מועמדת ל"פרס אופיר". ב-2003 שיחקה בסרט "המנגליסטים", והייתה מועמדת בשלישית לפרס אופיר.
בשנת 2004 שיחקה בסרטה של קרן ידעיה "אור" בתפקיד הראשי לצדה של רונית אלקבץ, ועל משחקה זכתה ב"פרס אופיר" בקטגוריית "השחקנית הראשית הטובה ביותר" וכן בפרסים בפסטיבל הקולנוע של סלובקיה ושל ארצות הברית. בשנת 2005 שיחקה בסרט "גיבורים קטנים", וב-2006 בסרט הסטודנטים של טליה לביא, "חיילת בודדה" ובסרט "אביבה אהובתי". ב-2007 שיחקה בשני סרטים; בסרטו של אבי נשר, "הסודות", שם גילמה את אחת מתלמידות המדרשה ובסרטו הפוליטי של עמוס גיתאי, "התנתקות" לצד ז'ולייט בינוש, היאם עבאס, ז'אן מורו ולירון לבו. בשנת 2009 שיחקה בסרט "כלת הים" בבימוי קרן ידעיה. ב-2010 שיחקה בסרטו של רוני ניניו, "היו לילות" לצד אביה, משה איבגי. בשנת 2013 שיחקה בתפקיד ראשי בסרט הקומדיה "בננות" בבימויו של איתן פוקס.
בשנת 2014 שיחקה בתפקיד ראשי בסרט "אפס ביחסי אנוש" בבימויה של טליה לביא וכן כיכבה לצד לירון בן-שלוש בסרט "את לי לילה" אותו כתבה בן-שלוש. על שני תפקידים אלו זכתה בשני פרסי אופיר 2014 הראשון בקטגוריית שחקנית המשנה הטובה ביותר ("את לי לילה") והשני לשחקנית הראשית הטובה ביותר ("אפס ביחסי אנוש"). בשנת 2015 זכתה בפרס השחקנית הטובה ביותר מטעם פורום מבקרי הקולנוע בישראל, על הופעתה בסרט "את לי לילה".

קריירה טלוויזיונית

ב-2003 הופיעה בתפקיד אורח בסדרת הטלוויזיה "תיק סגור". בשנת 2006 שיחקה בסדרה "המקום" לצד יהונתן סגל, ליאורה ריבלין ושמיל בן ארי. ב-2007 השתתפה בסדרה "מסכים" לצד איתי תורג'מן, אניה בוקשטיין ואחרים. בשנת 2008 השתתפה בסדרה "חמישה גברים וחתונה" בערוץ 10. ב-2010 שיחקה בתוכנית המערכונים "אין להם מושג", לצד גיא לואל, שירי גדני, אושרי כהן, מיכל לוי, קובי פרג', ואיילת רובינסון.
בין השנים 2007–2014 השתתפה בסדרת הפשע "הבורר" למשך 4 עונות בתפקיד אושרית אסולין, לצד אביה משה איבגי, שגילם את דודה.
בשנת 2016 שיחקה בקומדיה לנוער "גרעינים" ששודרה בערוץ הילדים לצופי HOT, לצד דנה פרידר, חנוך דאום, דניאל גד ודוד שאול.
בתחילת שנת 2017 צפויה להנחות את העונה הרביעית של תוכנית הטלוויזיה: חיות מסך של יולי אוגוסט הפקות. תוכנית אירוח בנושא קולנוע, עם ילדים המראיינים את הכוכבים והיוצרים הכי גדולים בטלוויזיה.
בשנת 2018 שיחקה בסדרה הקומית "משיח" בקשת 12, בכיכובו של אודי כגן. ובסדרות של HOT3, "אוטונומיות" שיצרו אורי אלון ויהונתן אינדורסקי, ו"מלכות" שיצרו רותי וגל זייד, בכיכובן של ליהי קורנובסקי ואינה בקלמן. באותה שנה הקליטה את השיר "תרקדי את זה", דואט משותף עם דניאלה ספקטור.

כזמרת

בשנת 2015 הוציאה את אלבום הבכורה שלה, "ID", שזכה לביקורות מצוינות. ב-2018 יצא "תרקדי את זה", שיר משותף שהקליטה עם דניאלה ספקטור, אותו הן גם כתבו והלחינו במשותף.

פרסים

איבגי היא זוכת שלושה פרסי אופיר, על משחקה בסרטים "אור", "אפס ביחסי אנוש" ו"את לי לילה". זהו שיא הפרסים לשחקנית ישראלית, שיא שהיא חולקת יחד עם רונית אלקבץ וענת וקסמן.